Բարբարա Ասկինս

Բարբարա Ասկինս (, ), ամերիկացի քիմիկոս։ Հայտնի է դարձել լուսանկարչական նեգատիվի առանց լուսակայման մեթոդի բարելավման համար, ինչը լայնորեն կիիրառվել է ՆԱՍԱ-ի կողմից և բժշկական արդյունաբերության մեջ, որի համար Ասկինսը 1978 թվականին արժանացել է «Տարվա ազգային գյուտարարի» կոչմանը։

Կենսագրություն 
Բարբարա Ասկինսը (ծննդյան ազգանունը՝ Սքոթ) ծնվել է 1939 թվականին ԱՄՆ Թենեսի նահանգի Բելֆասթ քաղաքում։ Դասավանդել է դպրոցում։ Որդու և դստեր ծննդից հետո վերադարձել է դպրոց՝ շարունակելու գիտական գործունեությունը։ Բակալավրի և մագիստրոսի աստիճան ստացել է Հանստվիլի Ալաբամա համալսարանում։

Հետազոտական գործունեություն 
Ասկինսը ֆիզիկական քիմիկոս է, ով աշխատել է ՆԱՍԱ-ի Մարշալի անվան տիեզերական թռիչքների կենտրոնում և առավել հայտնի է դարձել իր նոր գյուտի գործընթացով, որտեղ «լուսանկարչական էմուլսիայով ստեղծված պատկերները կարող են զգալիորեն ակտիվացվել՝ պատկերը դարձնելով արծաթագույն ռադիոակտիվ և ճառագայթման ընթացքում ստեղծել երկրորդ էմուլսիան»։ Վերջնական տպագրական արդյունքը, որը հայտնի է որպես ավտոռադիոգրաֆ, վերարտադրում է պատկերը էական մեծ խտությամբ և հակադրությամբ։ Նրա նորարարական մեթոդը մեծացրեց առանց լույսի ազդեցության ենթարկվելու էմուլսիան և ավելացրեց լուսանկարչական հայտնաբերման սահմանները։ Այն տեսանելի դարձրեց լուսանկարներում անտեսանելին։ Սա օգտակար էր մի շարք կիրառություններում՝ այդ թվում առանց լուսակայման տիեզերական պատկերների տվյալների կրճատման դեպքում։

Ասկինսի գյուտը զգալի առաջընթաց էր նաև բժշկական տեխնոլոգիաների համար։ Նրա մեթոդը բարելավեց ճառագայթային պատկերները։ Բժշկական պատկերները, որոնք 96% առանց լուսակայման էին, դարձան ընթեռնելի, ինչը նշանակում էր, որ բժիշկները կարող են կտրուկ նվազեցնել հիվանդներին տրվող ճառագայթների քանակը։ Ասկինսի մեթոդը հետագայում կիրառվել է հին լուսանկարները վերականգնելու համար։ Ասկինսը իր գյուտը արտոնագրել է 1978 թվականին (U.S. patent No. 4,101,780) և ՆԱՍԱ-ն այն լայնորեն կիրառել է իր հետազոտական և զարգացման աշխատանքներում։

Մրցանակներ, անդամակցություն 
1978 թվականին Գյուտերի և նորարարությունների առաջխաղացման ընկերակցությունը Ասկինսին ճանաչեց որպես Տարվա ազգային գյուտարար։ Նա առաջին կին անհատն էր, ով արժանացավ այս պատվին։

Ասկինսն անդամակցել է Ամերիկյան քիմիկոսների ընկերակցությանը, Sigma Xi հետազոտությունների պատվավոր ընկերակցությանը, Գիտության զարգացման ամերիկյան ընկերակցությանը, World Future ընկերակցությանը։

Ծանոթագրություններ 

Ամերիկացի կին քիմիկոսներ
Ամերիկացի գյուտարարներ
Կին գյուտարարներ